Bestyrelsen i SEIF Håndbold er glade for, at der nu igen spilles Rødspætte Cup. - Vi synes jo, det er helt fantastisk. Vi har ventet tre år på at komme i gang igen, og mange af dem, der spiller i år, spiller jo for første gang, siger Jacob Schüsler, der er formand hos SEIF Håndbold. Turneringen betyder noget helt specielt for de omkringliggende klubber ifølge formanden. - For mig at se er det især den der fællesskabsfølelse, man får som klub og forening, man får ud af det. Det, synes jeg, er det helt store ved sådan et stævne, siger Jacob Schüsler. Fællesskabsfølelsen er tilbage, og oven i det får klubben nu også en pose penge som tak for arbejdet. Penge klubben har manglet de seneste par år. - Det er klart, vi mangler selvfølgelig de penge. Det er ikke mange penge, men det er noget af det, der gør, at vi kan forsøde tilværelsen en lille smule. Lave nogle arrangementer eller tiltag for vores spillere, som vi måske ikke kunne gøre ellers. Det er FFI Håndbold i Frederikshavn, der hvert år står for turneringen, og der er ingen tvivl om, hvad de lokale foreninger betyder. - De er livsvigtige. Uden vores hjælpeklubber havde vi ingen Rødspætte Cup. Vi har ikke kapaciteten til at drive det selv så, hvis ikke vi havde alle de her mange gode hjælpeklubber, der vil støtte op med at løse nogle opgaver for os, så kunne vi simpelthen ikke afvikle turneringen, siger Mads Buje, der er økonomiansvarlig hos Rødspætte Cup-udvalget. Sindal Marked vender også tilbage I Sindal glæder Idrætsforeningen sig også til, at det kommende Sindal Marked endelig er tilbage. - Det betyder alt, for vi er jo sammen om det alle afdelinger. Vi glæder os simpelthen bare til at kunne komme ud og grille nogle pølser og servere nogle øl, siger Steffen Haabendal-Jessen, der er fodboldformand hos Sindal Idrætsforening. Sindal Idrætsforening deler noget af overskuddet fra Sindal Marked med den lokale rideklub. Men det er ikke kun økonomisk, at Sindal Marked er vigtig for foreningen. - Vi får sammenhold mellem alle afdelingerne. Alle de frivillige får lov til at se hinanden på en  anden måde, end når vi bare skal dyrke sport.

Opsummering:
Rødspætte Cup i Frederikshavn er tilbage, og det samme er de lokale foreninger, der hjælper med at få det hele til at køre.